Author: RNDr. Černý Ľuboš
Last saved by: Dikáczová Helena
Company: MSVVaSSR

Návrh

ZÁKON

z ........................... 2013, 

ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

	Národná rada Slovenskej republiky sa uzniesla na tomto zákone: 

Čl. I

Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení zákona č. 462/2008 Z. z., zákona č. 37/2009 Z. z., zákona č. 184/2009 Z. z., zákona č. 37/2011 Z. z., zákona č. 390/2011 Z. z., zákona č. 324/2012 Z. z. a zákona č. 125/2013 Z. z. sa mení a dopĺňa takto:
1.	V § 29 odsek 5 znie:
„(5) Najvyšší počet žiakov v triede základnej školy je
a)	16 žiakov v triede nultého ročníka,
b)	24 žiakov v triede, v ktorej sú žiaci viacerých ročníkov prvého stupňa základnej školy,
c)	25 žiakov v triede prvého až štvrtého ročníka,
d)	29 žiakov v triede piateho až deviateho ročníka.“.

2.	V § 29 odsek 8 znie:
„(8) Najnižší počet žiakov v triede základnej školy je
a)	osem žiakov v triede nultého ročníka; šesť žiakov v triede nultého ročníka v neplnoorganizovanej základnej škole,
b)	13 žiakov v triede prvého až štvrtého ročníka,
c)	12 žiakov v triede, v ktorej sú žiaci viacerých ročníkov prvého stupňa základnej školy,
d)	15 žiakov v triede piateho až deviateho ročníka.“.

3.	§ 29 sa dopĺňa odsekmi 14 až 16, ktoré znejú:
„(14) Ak riaditeľ základnej školy povolil plniť povinnú školskú dochádzku mimo územia Slovenskej republiky a preto je počet žiakov vzdelávaných v triede nižší ako najvyšší počet žiakov v triede podľa odseku 5, riaditeľ základnej školy môže navýšiť počet vzdelávaných žiakov v triede o počet žiakov, ktorí plnia povinnú školskú dochádzku mimo územia Slovenskej republiky.

(15) Ak je na území obce zriadená základná škola, v ktorej sa výchova a vzdelávanie uskutočňuje v štátnom jazyku a súčasne v jazyku príslušnej národnostnej menšiny, alebo ak je na území obce zriadená základná škola, v ktorej sa výchova a vzdelávanie uskutočňuje v štátnom jazyku a súčasne základná škola, v ktorej sa výchova  a vzdelávanie uskutočňuje v jazyku príslušnej národnostnej menšiny s rovnakým zriaďovateľom, najnižší počet žiakov v triede podľa odseku 8 sa môže znížiť o dvoch.

(16) Zriaďovateľ základnej školy môže určiť v osobitných prípadoch aj nižší počet žiakov v triede ako je počet žiakov uvedený v odsekoch 8 a 15. Za osobitný prípad sa považuje napríklad:
a)	znížená dostupnosť žiakov do školy; za zníženú dostupnosť žiakov do školy sa považuje dĺžka dopravnej cesty vlakom alebo autobusom z miesta trvalého pobytu žiaka dlhšia ako 20 kilometrov,
b)	vzdelávanie žiakov v jazyku národnostnej menšiny, ak v okruhu 20 kilometrov od miesta trvalého pobytu žiaka nie je žiadna iná základná škola s vyučovacím jazykom národnostnej menšiny alebo
c)	vzdelávanie žiakov zo sociálne znevýhodneného prostredia, ak je z celkového počtu žiakov školy viac ako 80 % žiakov zo sociálne znevýhodneného prostredia.“.

4.	V § 33 ods. 1 sa číslo „30“ nahrádza číslom „31“.

5.	§ 33 sa dopĺňa odsekmi 6 až 11, ktoré znejú:
„(6) Ak riaditeľ strednej školy povolil absolvovať časť štúdia v škole obdobného typu v zahraničí a preto je počet žiakov vzdelávaných v triede nižší ako najvyšší počet žiakov v triede podľa odseku 1, riaditeľ strednej školy môže navýšiť počet vzdelávaných žiakov v triede o počet žiakov, ktorí absolvujú časť štúdia v škole obdobného typu v zahraničí.

(7) Najnižší počet žiakov v triede strednej školy je
a)	16 žiakov v triede strednej školy v dennej forme štúdia,
b)	8 žiakov v triede strednej školy v externej forme štúdia.

(8) Zriaďovateľ strednej školy môže určiť v osobitnom prípade aj nižší počet žiakov v triede ako je počet žiakov uvedený v odseku 7. Za osobitný prípad sa považuje v stredných odborných školách zaradenie študijného odboru alebo učebného odboru do zoznamu študijných odborov a učebných odborov s nedostatočným počtom absolventov pre potreby trhu práce,^32b) ak nie je možné zriadiť triedu podľa odseku 10.

(9) Triedu podľa charakteru vzdelávacieho programu možno deliť na skupiny.

(10) V stredných odborných školách možno zriadiť spoločné triedy pre niekoľko príbuzných študijných odborov alebo spoločné triedy pre niekoľko príbuzných učebných odborov, ak na teoretické vyučovanie každého odborného predmetu možno zriadiť skupinu najmenej ôsmich žiakov toho istého študijného odboru alebo učebného odboru. 

(11) V konzervatóriách možno zriadiť spoločné triedy pre niekoľko príbuzných študijných odborov.“. 

Poznámka pod čiarou k odkazu 32b znie:
„^32b) § 3 ods. 1 písm. c) zákona č. 184/2009 Z. z. o odbornom vzdelávaní a príprave a o zmene a doplnení niektorých zákonov.“.

6.	V § 48 ods. 1 sa slová „organizáciu vzdelávania v nich“ nahrádzajú slovami „organizáciu vzdelávania v triede strednej školy“.

7.	V § 55 ods. 7 sa slová „prípravného ročníka a prvého ročníka základnej školy“ nahrádzajú slovami „prípravného ročníka, prvého ročníka základnej školy a žiaka s mentálnym postihnutím“.

8.	§ 55 sa dopĺňa odsekom 23, ktorý znie: 
„(23) Žiak s mentálnym postihnutím, žiak s autizmom alebo ďalšími pervazívnymi vývinovými poruchami, okrem žiaka odborného učilišťa, sa môže hodnotiť podľa odseku 1 písm. a) bez vyjadrenia stupňov a slovným  komentárom o dosiahnutých vzdelávacích výsledkoch.“. 

9.	V § 79 ods. 2 písmeno c) znie: 
„c) na strednej odbornej škole, v ktorej sa žiaci pripravujú na výkon povolaní a odborných činností v  umení, praktickú skúšku z hlavného odboru štúdia vrátane obhajoby, teoretickú skúšku z odborných predmetov podľa charakteru príslušného študijného odboru; súčasťou absolventskej skúšky môže byť aj súborná skúška z pedagogickej prípravy,“. 

10.	V § 89 sa vypúšťajú odseky 8 až 10.

Poznámka pod čiarou k odkazu 55 sa vypúšťa.

11.	V § 97 ods. 4 sa na konci pripája táto veta: „Ak sa na vzdelávanie detí a žiakov podľa § 97 ods. 2 písm. g) nezriadi škola pri zdravotníckom zariadení môže toto vzdelávanie vykonávať pedagogický zamestnanec inej školy podľa § 95 ods. 1 písm. a) alebo b).“. 

12.	V 99 odsek 4 znie:
„(4) V triede praktickej školy môže byť najviac desať žiakov a najmenej štyria žiaci; v triede praktickej školy pre žiakov s viacnásobným postihnutím alebo v triede pre žiakov s autizmom alebo ďalšími pervazívnymi vývinovými poruchami môže byť najviac šesť žiakov a najmenej štyria žiaci.“.

13.	V § 100 ods. 8 sa za slová „14 žiakov“ vkladajú slová „a najmenej štyria žiaci“.

14.	V § 107 odsek 4 znie:
„(4) Ministerstvo školstva môže poskytnúť zriaďovateľom škôl podľa § 27 ods. 2 písm. b), § 95 ods. 1 písm. b) a § 104 ods. 1 písm. b) príspevok na skvalitnenie podmienok na výchovu a vzdelávanie žiakov zo sociálne znevýhodneného prostredia (ďalej len "príspevok na žiakov zo sociálne znevýhodneného prostredia"). Príspevok na žiakov zo sociálne znevýhodneného prostredia sa poskytuje podľa počtu žiakov, ktorým sa poskytuje dotácia na stravu a dotácia na školské potreby podľa osobitného predpisu,^61) pričom príjem priemerný mesačný príjem rodiny za posledných šesť po sebe nasledujúcich mesiacov je najviac vo výške životného minima podľa osobitného predpisu.^62)“.

Poznámka pod čiarou k odkazu 61 znie:
„^61) § 4 zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky“.

15.	V § 110 ods. 5 sa slová „§ 89 ods. 7 až 10“ nahrádzajú slovami „§ 89 ods. 7“.

16.	Za § 161b sa vkladá § 161c, ktorý vrátane nadpisu znie:

„§ 161c

Prechodné ustanovenia k úpravám účinným od 1. septembra 2014

(1) Na počty žiakov v triede druhého až štvrtého ročníka základnej školy a ich nasledujúce ročníky až do ukončenia ich štvrtého ročníka základnej školy sa vzťahujú právne predpisy účinné do 31. augusta 2014.
(2) Na počty žiakov v triede šiesteho až deviateho ročníka základnej školy a ich nasledujúce ročníky až do ukončenia ich deviateho ročníka základnej školy sa vzťahujú právne predpisy účinné do 31. augusta 2014.
(3) Na počty žiakov v triede druhého až ôsmeho ročníka strednej školy trojročného až osemročného štúdia strednej školy a ich nasledujúce ročníky až do ukončenia ich štúdia sa vzťahujú právne predpisy účinné do 31. augusta 2014.“.
17.	V § 162 sa za slovo „právne“ vkladá slovo „záväzné“ a vypúšťajú sa slová „Európskych spoločenstiev a“.

18.	V názve prílohy sa za slovo „Preberaných“ vkladá slovo „záväzných“ a vypúšťajú sa slová „EURÓPSKYCH SPOLOČENSTIEV A“.

Čl. II

Zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení zákona č. 365/2004 Z. z., zákona č. 564/2004 Z. z., zákona č. 5/2005 Z. z., zákona č. 475/2005 Z. z., zákona č. 279/2006 Z. z., zákona č. 689/2006 Z. z., zákona č. 245/2008 Z. z., zákona č. 462/2008 Z. z., zákona č. 179/2009 Z. z., zákona č. 184/2009 Z. z., zákona č. 214/2009 Z. z., zákona č. 38/2011 Z. z., zákona č. 325/2012 Z. z. a zákona č. 345/2012 Z. z. sa mení a dopĺňa takto:
1.	V § 5 odsek 4 znie:
„(4) Riaditeľ strednej školy vykonáva štátnu správu v prvom stupni. Rozhoduje o
a) prijatí žiaka na štúdium na strednú školu,
b) oslobodení žiaka od povinnosti dochádzať do školy,
c) oslobodení žiaka od štúdia jednotlivých vyučovacích predmetov alebo ich častí,
d) umožnení štúdia žiaka podľa individuálneho učebného plánu,
e) povolení absolvovať časť štúdia v škole obdobného typu v zahraničí,
f)  prerušení štúdia,
g) povolení zmeny študijného alebo učebného odboru,
h) preradení žiaka na základnú školu počas plnenia povinnej školskej dochádzky,
i)  povolení opakovať ročník,
j)  uložení výchovných opatrení,
k) povolení vykonať komisionálnu skúšku,
l) priznaní štipendia,
m) určení príspevku zákonného zástupcu žiaka na čiastočnú úhradu nákladov za starostlivosť poskytovanú žiakovi v škole a v školskom zariadení (§ 35),
n) individuálnom vzdelávaní žiaka,
o) vzdelávaní žiaka v školách zriadených iným štátom na území Slovenskej republiky so súhlasom zastupiteľského úradu iného štátu.“.

2.	V § 5 ods. 7 písm. a) sa na konci pripájajú tieto slová: „a návrhy na počty tried“.

3.	V § 6 ods. 12 písm. a) sa za slová „základné umelecké školy“ vkladá čiarka a slová „jazykové školy, materské školy“.

4.	V § 6 ods. 12 písm. b) sa za slovo „dieťa“ vkladá čiarka a slovo „poslucháča“.

5.	V § 9 ods. 12 písm. a) sa za slová „základné umelecké školy“ vkladá čiarka a slová „jazykové školy“.

6.	V § 9 ods. 12 písm. b) sa za slová „dotáciu na žiaka“ vkladá čiarka a slová „poslucháča alebo dieťa“ a za slová „a na dieťa“ sa vkladá čiarka a slovo „poslucháča“.

7.	V § 11 odsek 7 znie: 
„(7) Okresný úrad v sídle kraja organizuje, koordinuje a finančne zabezpečuje okresné a krajské kolá súťaží detí a žiakov škôl a školských zariadení vo svojej územnej pôsobnosti a predmetové olympiády žiakov škôl a školských zariadení vo svojej územnej pôsobnosti. Za okresné kolo súťaže alebo okresné kolo predmetovej olympiády sa považuje súťaž alebo predmetová olympiáda, ktorá sa uskutočňuje pre deti a žiakov škôl a školských zariadení v územnom obvode okresného úradu podľa osobitného predpisu,^43a) ak sa na súťaž alebo predmetovú olympiádu prihlási najmenej 10 detí alebo žiakov pre príslušnú kategóriu; pri nižšom počte prihlásených detí alebo žiakov určí miesto konania súťaže alebo predmetovej olympiády pre príslušnú kategóriu okresný úrad v sídle kraja.“.

Poznámka pod čiarou k odkazu 43a znie:
„^43a) Zákon č. .../2013 Z. z. o organizácii miestnej štátnej správy a o zmene a doplnení niektorých zákonov.“.

8.	V § 11 ods. 8 sa vypúšťajú slová „vrátane súťaží detí a žiakov škôl vo svojej územnej pôsobnosti“.

9.	§ 11 sa dopĺňa odsekom 9, ktorý znie:
„(9) Okresný úrad v sídle kraja finančne zabezpečuje celoslovenské kolá súťaží detí a žiakov škôl a školských zariadení organizovaných na území kraja okrem celoslovenských kôl súťaží zabezpečovaných ministerstvom a spolupracuje s organizátormi súťaží.“. 

10.	V § 14 sa odsek 6 dopĺňa písmenom n), ktoré znie:
„n) riadi okresné, krajské, celoštátne a medzinárodné kolá súťaží detí a žiakov škôl a školských zariadení a okresné, krajské, celoštátne a medzinárodné kolá predmetových olympiád žiakov škôl.“. 

11. § 14 sa dopĺňa odsekom 11, ktorý znie:
„(11) Zoznam súťaží a predmetových olympiád podľa odseku 6 písm. n) na nasledujúci školský rok zverejňuje ministerstvo na svojom webovom sídle najneskôr do 31. augusta.“.

12.	V § 16 ods. 1 sa vypúšťa druhá veta.

13.	V § 16 ods. 5 sa slová „odseku 1, a zariadení školského stravovania“ nahrádzajú slovami „odseku 8“.

14.	§ 16 sa dopĺňa odsekom 8, ktorý znie:
„(8) Minister v odôvodnených prípadoch, najmä ak zriadenie školy, školského zariadenia, strediska pracovného vyučovania alebo pracoviska praktického vyučovania nezakladá zvýšené nároky na štátny rozpočet, môže povoliť iný termín.“.

15.	V § 18 ods. 3 druhá veta znie: „Minister môže v odôvodnených prípadoch povoliť iný termín pri zmene v sieti, najmä ak požadovaná zmena nezakladá zvýšené nároky na štátny rozpočet.“.

16.	§ 20 sa dopĺňa odsekom 12, ktorý znie: 
„(12) Riaditeľ základnej školy s materskou školou s výnimkou riaditeľa základnej školy s materskou školou, v ktorej sa predprimárne vzdelávanie uskutočňuje len v jednej triede, ustanoví zástupcu riaditeľa pre materskú školu, ktorý spĺňa kvalifikačné predpoklady na výkon pedagogickej činnosti v materskej škole podľa osobitného predpisu.^60a)“.

Poznámka pod čiarou k odkazu 60a znie:
„^60a) Príloha č. 1 Časť I. vyhlášky Ministerstva školstva Slovenskej republiky č. 437/2009 Z. z., ktorou sa ustanovujú kvalifikačné predpoklady a osobitné kvalifikačné požiadavky pre jednotlivé kategórie pedagogických zamestnancov a odborných zamestnancov v znení neskorších predpisov.“.

17.	Za § 39f sa vkladá § 39g, ktorý vrátane nadpisu znie:

"§ 39g
Prechodné ustanovenie k úpravám účinným od 1. januára 2014

O žiadostiach o zaradení do siete alebo žiadostiach o zmene v sieti, ktoré boli podané a o ktorých sa právoplatne nerozhodlo do 31. decembra 2013, sa rozhodne podľa zákona účinného od 1. januára 2014.“. 

Čl. III

Zákon č. 597/2003 Z. z. o financovaní základných škôl, stredných škôl a školských zariadení v znení zákona č. 523/2004 Z. z., zákona č. 564/2004 Z. z., zákona č. 689/2006 Z. z., zákona č. 245/2008 Z. z., zákona č. 462/2008 Z. z., zákona č. 179/2009 Z. z., zákona č. 184/2009 Z. z., zákona č. 38/2011 Z. z., zákona č. 390/2011 Z. z., zákona č. 325/2012 Z. z., zákona č. 345/2012 Z. z. a zákona č. 81/2013 Z. z. sa mení a dopĺňa takto:

1.	V § 3 ods. 2 písmeno c) znie:
„c) na vydávanie učebníc, pracovných zošitov a učebných textov podľa osobitného predpisu^20a) centrálne financovaných Ministerstvom školstva, vedy, výskumu a športu Slovenskej republiky (ďalej len "ministerstvo") a na tvorbu a  vydávanie metodických pomôcok,“.

Poznámka pod čiarou k odkazu 20a znie:
„^20a) § 13 zákona č. 245/2008 Z. z. v znení neskorších predpisov.“.

2.	V § 5 ods. 5 písm. c) sa za slovami „zriadených obcou“ vypúšťa čiarka a vkladajú slová „a žiakom škôl do 15 rokov veku podľa osobitného predpisu^23d) okrem písmen a) a b) v zariadeniach školského stravovania^23b) zriadených“.

3.	V § 6c sa odsek 1 dopĺňa písmenom j), ktoré znie:
„j) ocenenie výhercov súťaží, ktorých organizátorom alebo spoluorganizátorom je ministerstvo okrem súťaží pedagogických zamestnancov a odborných zamestnancov a súťaží detí a žiakov škôl a školských zariadení.“.

4.	V § 6c ods. 4 a 8 sa slová „písm. d) až f), h) a i)“ nahrádzajú slovami „písm. d) až f) a h) až j)“.

5.	§ 8c sa dopĺňa odsekom 9, ktorý znie:
„(9) Ministerstvo každoročne zverejňuje na svojom webovom sídle metodiku prideľovania finančných prostriedkov zriaďovateľom škôl, v ktorých sa vzdelávanie považuje za sústavnú prípravu na povolanie, verejných materských škôl a verejných školských zariadení.“. 

Čl. IV

Tento zákon nadobúda účinnosť 1. januára 2014 okrem čl. I druhého bodu, tretieho bodu § 29 ods. 15 a 16, piateho bodu § 33 ods. 7 a 8, siedmeho až desiateho bodu, dvanásteho bodu, trinásteho bodu a pätnásteho bodu a čl. II prvého bodu, ktoré nadobúdajú účinnosť 1. septembra 2014.